Din l-istqarrija b'vidjo inħarġet illum minn Repubblika wara li rappreżzentanti tal-organizzazzjoni daħħlu rikors fil-qorti biex jitolbu inkjesta dwar Konrad Mizzi, Keith Schembri, min xtrahom u min għenhom jinxtraw. It-test tal-istqarrija jinsab wara l-vidjo u miegħu ir-rikors u d-dokumentazzjoni li ddaħħlu l-qorti llum. Aħna ta' Repubblika llum għamilna rikors fil-Qorti biex nitolbu li ssir inkjesta dwar reati li aħna qed nallegaw twettqu minn Keith Schembri u minn Konrad Mizzi u dawk li xtrawhom jew għenuhom jinxtraw. Fl-applikazzjoni tagħna qed inniiżżlu sensiela ta' provvedimenti tal-liġi dwar il-ħasil tal-flus li aħna qed nallegaw li Keith Schembri u Konrad Mizzi kisru biex ħbew jew ipprovaw jaħbu qliegħ mill-kriminalita' u l-korruzzjoni. L-informazzjoni kollha li fuqha hi premessa l-allegazzjoni tagħna hi fid-dominju pubbliku. Hi magħmula mir-rivelazzjonijiet ta' tlett snin ilu ta' Daphne Caruana Galizia u sostnuta minn evidenza li saret magħrufa minn dak inhar 'l hawn: ir-rivelazzjonijiet tal-Panama Papers; ir-rapporti tal-FIAU; u r-rivelazzjonijiet minn investigazzjonijiet ta' ġurnalisti f'The Daphne Project. Hemm ferm aktar minn evidenza ta' natura prima facie li tesiġi allura li dawn il-persuni ma jibqgħux jingħataw ażil politiku mill-prim ministru u jiffaċċjaw il-konsegwenzi tal-ġustizzja. Aktar kmieni llum id-Deputat Simon Busuttil għamel rikors simili għal tagħna li jkompli fuq l-insistenza tiegħu biex tittieħed azzjoni skond il-liġi li kien beda meta kien Kap tal-Oppożizzjoni. Meta jagħmel rikorsi bħal dawn hawn fil-Qorti, Simon Busuttil jilbes il-vesti li huma ħwejjiġna lkoll: ta' ċittadin li għandu l-interess, bħal m'għandu kulħadd, jara li l-liġi f'Malta titħaddem l-istess għal kulħadd. Bħala organizzazzjoni tas-soċjeta' ċivili impenjata fil-qasam tal-governanza tajba, tal-ħarsien tas-saltna tad-dritt u tal-ġlieda kontra l-korruzzjoni, inħossu li hi l-missjoni tagħna bħala Repubblika li nsusu fuq l-istituzzjonijiet biex jagħmlu xogħolhom. Qegħdin hawn għax f'dan il-każ falliet il-pulizija, falla l-Avukat Ġenerali, falliet l-FIAU u f'deċiżjonijiet preċedenti li ħadet falliet ukoll il-ġudikatura. Ifalli wkoll kuljum il-Prim Ministru li meta jipproteġi 'l-kriminali taħt dirgħajh, irendi lilu nnifsu kriminal ukoll. Min ikenn lill-ħalliel maħrub ikun ħalliel daqsu. Dan hu ksur lampanti tal-valuri tagħna u tal-valuri Ewropej tad-demokrazija u tas-saltna tad-dritt. Nantiċipaw li ser ikun kontestat bil-qawwa minn dawn il-ħallelin, il-jedd legali tagħna li nilmentaw fuqhom. Se jgħidu li m'għandniex locus standi għax lilna ma serqulna xejn. Kull min iħallas kont tad-dawl f'Malta qed iħallas lil fornitur li għandu kuntratt mill-gvern għax l-uffiċjali responsabbli li jtihulhom inxtraw. Kull min iħallas kont tad-dawl f'Malta qed jinsteraq minn dawn il-ħallelin u għandu dritt jinsisti li l-istituzzjonijiet jieħdu azzjoni biex jipproteġuh. Qed ninsistu li tiġi applikata l-liġi ta' Malta kompletament. U l-liġi ta' Malta tinkludi wkoll id-direttivi Ewropej dwar il-ħasil tal-flus li fost affarijiet oħrajn jobbligaw lill-istat Malti li jagħti rimedju meta jinkisru dawn id-direttivi. Jekk ir-rikors li għamilna llum ma jintlaqax, l-istat Malti jkun qed jiċħad l-aħħar rimedju possibbli u allura jikser il-liġi Ewropea li tapplika f'Malta. Għalkemm fuq il-bażi ta' daqs tant evidenza lampanti ma nippretendux li għandu jkun daqshekk diffiċli li tittieħed id-deċiżjoni li tinfetaħ inkjesta, m'għandna l-ebda illużjoni li għandna xi triq faċli quddiemna. Tifhmu allura li jekk illum ma ninstemgħux, il-kampanja tagħna ma tiqafx hawn. Qed nippubblikaw ir-rikors li għamilna fil-mezzi tal-istampa. Fl-aħħarnett f'Jum il-Mara nsellmu lil Daphna Caruana Galizia li sbatax-il xahar ilu nqatlet għax iġġieldet għas-saltna tad-dritt u kontra l-korruzzjoni u l-lillegalita'. Dmirna naraw li l-ġlieda tagħha ma tmutx magħha. PANAMAPAPERS (NEW) REPUBBLIKA FINAL (PDF) DOK1 DOK2 DOK3 DOK4 DOK5 DOK5A DOK6 DOK7 DOK8 DOK9 DOK10 DOK11 DOK12 DOK13 DOK14 DOK15 DOK16 DOK17 DOK18 DOK19 Previous: Il-President m'għandux jidħol f'kontroversji: speċjalment dwar tibdil tal-Kostituzzjoni Next: Ħalliel jirrappreżenta gvern tal-ħallelin f'università tal-ħallelin window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });
Repubblika iddaħħal rikors fil-qorti biex titlob inkjesta dwar Konrad Mizzi u Keith Schembri